D. Lipšic, poslanec: (2008-10-21):
A čo je cieľom tohto návrhu novely? Chrániť ani nie vkladateľov, ani nie dôchodcov, ale finančné skupiny. Finančné skupiny blízke vládnej koalícii, ktoré čakajú, kedy už konečne sa dostanú k peniazom z nevydarených tendrov. Poznáme, neviem, z akého presne dôvodu, ten návrh nakoniec pripadol, jeho obhajoba pánovi ministrovi dopravy, lebo nejde o návrh novely zákona v jeho pôsobnosti, takže predpokladám, že je to kvôli konkrétnemu tendru a ten konkrétny tender sa volá mýto, na diaľničné mýto, kde sa vám podarilo vyhodiť z verejnej súťaže všetkých uchádzačov okrem toho, ktorý ponúka najviac a za ktorým zrejme stoja skupiny blízke vládnej koalícii. Ponúka viac o myslím 6 miliárd korún. Pýta najviac, pardon. Je úplne zjavné, že budem najskôr diskutovať k skrátenému konaniu, že nie sú žiadne podmienky na skrátené konanie splnené. Na skrátené konanie sú splnené podmienky, keď sa vyskytne nejaká okolnosť vo vonkajšom svete, ktorá zrazu zmení situáciu a je potrebné hneď reagovať. Vy už ste vo vláde dva aj pol roka. Ak ste mali problémy so zdĺhavým verejným obstarávaním, otázka znie, prečo ste už dávnejšie neprišli s návrhom v riadnom konaní. Aký je vonkajší podnet, ktorý nastal v priebehu posledných týždňov, keď vláda rokovala, podľa ktorého tento návrh mal byť prerokovaný v skrátenom konaní? Tento prípad je úplne evidentným zneužívaním inštitútu skráteného legislatívneho konania. Nevidím žiaden dôvod, pán poslanec Petrák, ani, keď sa vám to nezdá, nevidím žiaden dôvod, aby takáto novela prišla v skrátenom konaní. Jediný dôvod vidím v jednom. Aby o ňom, o tomto návrhu bola kratšia diskusia v parlamente. Aby prešiel rýchlo bez nejakého veľkého záujmu, aby bol na schôdzi jednej, nie dvoch, aby v priebehu dvoch dní bolo po probléme. Po probléme, ktorý myslím, že trápi daňových poplatníkov, že budú platiť o 6 miliárd korún viac, pretože v zásade ste vybrali tú firmu, ktorá ponúka o 6 miliárd korún viac a už niekoľko mesiacov, ak nie rokov neviete tento tender uzavrieť. To je skutočnosť. Vy hovoríte, že idete deliť rodinám koľko miliárd? Desať miliárd korún, a pritom len na tomto tendri by ste mohli 10 miliárd korún usporiť. Mohli by ste usporiť preto, že o 6 miliárd korún je tento tender predražený a, po druhé, preto, že ak by už bol dávny vyhodnotený a zrealizovaný, tak v oveľa kratšom čase môžete vyberať mýto v tej sume 3 – 4 miliardy. To ja považujem za hazard, že na jednej strane vo svojom návrhu otvárate druhý pilier, z ktorého chcete získať práve tých niekoľko miliárd korún. Považujem to za hazard preto, že nie druhý pilier je problém, nie druhý pilier je pyramídová hrad, prvý pilier je pyramídová hra. Nie je tu pán poslanec Zelník, ale musím mu povedať, že oči pre plač zostanú tým, ktorý o 30 rokov budú mať dostať nejaký dôchodok z prvého piliera. Nieže tam budú mať menej, ako tam vložili, ale je dosť možné, že tam nebudú mať proste nič. Ale vám je to jedno, lebo už vtedy bude iná vláda a po nás potopa, tak čo sa s tým budeme tak nejako zvlášť trápiť. To považujem podľa moje mienky za hazard. Pán minister, chcem vás poprosiť, keby ste nám mohli potom zdôvodniť, že aký je ten konkrétny dôvod na skrátené konanie, pokiaľ naozaj tým principiálnym dôvodom, ktorý vyplýva zo všetkých okolností, nie je proste snaha vyriešiť spackaný tender na diaľničné mýto, ktorý bude stáť našich občanov, všetkých občanov, aj voličov SMER-u, aj chudobných, 6 miliárd korún, ktoré sa prelejú z vačkov daňových poplatníkov do vačkov konkrétnej finančnej skupiny, ktorá má blízko vládnej koalícii. To je postup a postoj dnešnej sociálnej vlády. V žiadnom prípade si nemyslím, že môžeme za takýto návrh novely zákona hlasovať. Ďakujem veľmi pekne. (Potlesk.)